বাম-কংগ্রেসের ‘মাখামাখি’ বোঝাতে তৃণমূলের পছন্দ যদি হয় তরমুজ, তবে মমতা-মোদী ‘আঁতাত’ উদ্‌ঘাটনে সূর্যকান্ত মিশ্র তনয়া রোশনারার হাতিয়ার কুমড়ো!
বৃহস্পতিবার নিজের ফেসবুক প্রোফাইলে একটি নকশা করে কাটা কুমড়োর ছবি পোস্ট করেছেন রাজাবাজার সায়েন্স কলেজের অধ্যাপক রোশনারা। সবুজ রংয়ের কুমড়োটির ভিতরের গেরুয়া রংটি বেশ প্রতিভাত হয়েছে ওই ছবিতে। সুকুমার রায়ের কবিতা থেকে ধার করে তিনি লিখেছেন, ‘তুচ্ছ ভেবে এ-সব কথা করছ যারা হেলা/ সবজে কেটে কমলা পেলে বুঝবে তখন ঠেলা’।
পোস্টটি কি কেবলই প্রতীকী?
রোশনারার সহাস্য জবাব, ‘‘প্রতীকী হবে কেন? তৃণমূল-বিজেপি জোটের কথাই বোঝাতে চেয়েছি।’’
বাম-কংগ্রেস জোটকে আক্রমণ করতে তৃণমূলের পছন্দ তরমুজ। বাম-কংগ্রেসকে কটাক্ষ করতে দিনকয়েক আগে সংবাদমাধ্যমের সামনে এক ফালি তরমুজে কামড় দিয়ে তৃণমূলের রাজ্যসভা সাংসদ ডেরেক ও’ব্রায়েন বলেছিলেন, ‘‘সিপিএম আর কংগ্রেস হল এই তরমুজের মতো। বাইরে সবুজ, ভিতরে লাল।’’ ঠিক তার দিনকয়েকের মধ্যে রোশনারা তাঁর ফেসবুক প্রোফাইলে কুমড়োর ছবি পোস্ট করে ডেরেককে পাল্টা আক্রমণ করলেন বলেই মনে করছেন রাজনীতির কারবারিদের একাংশ।
ফেসবুকে বরাবরই সক্রিয় রোশনারা। তাঁর পোস্টগুলিতে বুদ্ধিমত্তার ছাপও স্পষ্ট। জুতসই বিষয় পেলে তৃণমূলকে কটাক্ষ করতে কালক্ষেপ করেন না রোশনারা। বিধানসভা নির্বাচনে সূর্যকে ‘লড়াইয়ের মুখ’ হিসাবে তুলে ধরে ‘ঝুঁকিপূর্ণ’ আসন নারায়ণগড় থেকে প্রার্থী করেছে বামফ্রন্ট। ‘গর্বিত’ রোশনারা ফেসবুকে লিখেছিলেন, ‘সেফ সিটে নির্বাচনমুখী দায়িত্বহীনতা না দেখিয়ে নিজের কেন্দ্র থেকে লড়তে রাজি থাকা, আলাদা করে সময় দেওয়া যাবে না মেনেও, এটাও একটা নজির’। পরে অবশ্য তিনি সেই পোস্টটি ফেসবুক থেকে তুলে নিয়েছিলেন।
হঠাৎ করে ফেসবুকে কুমড়োর ছবি?
রোশনারার উত্তর, ‘‘তৃণমূলের যেমন তরমুজ। তেমন আমাদের কুমড়ো।’’ প্রত্যাশিতভাবেই তাঁর ওই পোস্টটিতে ‘লাইক’ ও ‘কমেন্টে’র বন্যা বয়ে গিয়েছে।